Tot i que l'article 18 del Reglament (CE) 889/2008 prohibeix el tall de cues, el raspat de dents, el retall del bec i l'escornat de forma rutinària, preveu que l'autoritat competent pugui autoritzar alguna d'aquestes operacions per motius de seguretat o si estan destinades a millorar la salut, el benestar o les condicions higièniques del bestiar.
Aquestes autoritzacions s'hauran de fer cas per cas.
Les mutilacions han de ser el darrer sistema a utilitzar per part dels ramaders.
S'han de realitzar exclusivament per recomanació veterinària, quan s'hagin corregit les possibles deficiències i s'hagin aplicat, sense resultat, qualsevol de les altres mesures tècnicament possibles o econòmicament viables.
Per tant, la realització d'una mutilació no es pot justificar si abans no s'han adoptat totes les mesures estructurals, ambientals, de maneig i alimentació que contribueixin a minimitzar la necessitat de realitzar les mutilacions.
Els operadors s'hauran de comprometre a reduir al mínim el patiment dels animals mitjançant l'aplicació d'una anestèsia o analgèsia adequada i garantint que l'execució de l'operació sigui realitzada únicament per personal qualificat.
Es permet la castració física si té per objecte el manteniment de la qualitat dels productes i les pràctiques tradicionals de producció, però només sota les condicions especificades en el paràgraf anterior.
En aquest cas no és necessari sol·licitar autorització prèvia.
Per a la reducció de dents dels garrins, tan sols es podrà autoritzar el poliment o raspat en el període permès d'edat de l'animal (màxim 7 dies de vida).
En cas que sigui necessari el retall de bec, aquest podrà afectar, com a màxim, a 1/3 part de la seva longitud i s'haurà de realitzar en el període permès d'edat de l'animal (màxim 10 dies de vida).
La persona titular de l'explotació haurà de sol·licitar, cada vegada que sigui necessari, la intenció de realitzar operacions de mutilació al seu bestiar, especificant si és per motius de seguretat o destinades a millorar la salut, el benestar o la higiene del bestiar.
Caldrà utilitzar el model de sol·licitud establert, en el qual també haurà de signar electrònicament el veterinari/a responsable de l'explotació.
A la sol·licitud, haurà de fer constar les dades de l'explotació i identificar les raons adduïdes per a realitzar les mutilacions, identificant el o els tipus d'operació de mutilació a realitzar, l'espècie i el nombre d'animals afectats.
Així mateix, serà necessari exposar de forma detallada les mesures que s'han aplicat prèviament per evitar realitzar la mutilació i els motius que, tot i aplicar mesures prèvies, justifiquen aquesta pràctica (es pot adjuntar la documentació tècnica corresponent).
Per altra banda, serà necessari detallar el protocol d'execució de la intervenció, indicant productes analgèsics i anestèsics administrats.
Per més informació sobre aquest procediment, es pot consultar la Guia per a la tramitació telemàtica de tràmits excepcionals en matèria de producció agroalimentària ecològica.
NOTA: En el cas de tall de cues de porcí, es recorda que cal presentar els documents referents a l'" Avaluació del risc de la caudofàgia de l'espècie porcina " publicats a la web del DARP, juntament amb la corresponent sol·licitud.